**Lisa 1. Ettepanekud Eesti Ornitoloogiaühingu põhikirja muutmiseks**

Eesti Ornitoloogiaühingu nõukogu 16.03.2018 toimunud koosoleku ettepanekud üldkoosolekule EOÜ põhikirja muutmiseks.

**Muudatusettepanek nr 1**

1.2. Mittetulundusühingu nimi on Eesti Ornitoloogiaühing (EOÜ) ja inglisekeelne nimi on *Estonian Ornithological Society.*

Muudatusettepanek:

1.2. Mittetulundusühingu nimi on Eesti Ornitoloogiaühing (EOÜ) ja inglisekeelne nimi on *BirdLife Estonia*.

*Põhjendus: Eesti Ornitoloogiaühing on alates 2000. aastast ülemaailmse linnukaitseorganisatsiooni BirdLife International liige ja Eesti koostööpartner. Et oma mõjukust suurendada, püütakse rahvusvaheliselt järjest enam kasutada ühist BirdLife´i identiteeti nii nimedes (näiteks BirdLife Austria, BirdLife Belarus, BirdLife Botswana jt), logodes (näiteks Hollandi Vogelbescherming) kui ka mõlemas (BirdLife Suomi / BirdLife Finland, SOS/BirdLife Slovakia, SVS/BirdLife Schweiz, BirdLife Malta jt).*

*Uus inglisekeelne nimi „BirdLife Estonia“ on suupärasem, annab koheselt infot ühingu kuuluvuse kohta linnukaitseorganisatsiooni BirdLife International partnerite hulka ning suurendab ühingu mõjukust siseriikliku ja rahvusvahelise tasandi tegevustes.*

**Muudatusettepanek nr 2**

1.7. EOÜ juhindub oma tegevuses Eesti Vabariigi seadustest, käesolevast põhikirjast ja EOÜ juhtorganite otsustest.

Muudatusettepanek:

1.7. EOÜ juhindub oma tegevuses Eesti Vabariigi seadustest, vabaühenduste eetikakoodeksist, käesolevast põhikirjast ja EOÜ juhtorganite otsustest.

*Põhjendus: vabaühenduste eetikakoodeks on 2002. aastal Eesti Mittetulundusühingute ja Sihtasutuste Liidu poolt vastu võetud põhimõtete kogum, mis sätestab vabaühenduste väärika tegutsemise põhimõtted ning mille järgimine tõstab ühenduste ja mittetulundussektori usaldusväärsust ühiskonnas. Eesti Ornitoloogiaühing lähtub oma tegevuses vabaühenduste eetikakoodeksi põhimõtetest ning seda peetakse vajalikuks tuua välja ka ühingu põhikirjas. Eetikakoodeksi sisuga saab tutvuda siin:* [*https://heakodanik.ee/vabauhenduste-eetikakoodeks/*](https://heakodanik.ee/vabauhenduste-eetikakoodeks/)

**Muudatusettepanek nr 3**

Täiendada EOÜ põhikirja uue sättega:

1.8. EOÜ vara tekib sihtotstarbelistest eraldistest, annetustest, kingitustest, pärandustest, teenuse osutamisest ning muust seaduslikust tulust, mida EOÜ oma tegevuse käigus saab. EOÜ kasutab saadavat tulu ainult avalikes huvides oma eesmärkide täitmiseks.

*Põhjendus: varaga seonduv osa põhikirjast puudub, samas liikmete ja avalikkuse jaoks peaks olema selge, millistest allikatest EOÜ vara tekib ja milleks seda kasutatakse.*

**Muudatusettepanek nr 4**

3.4. Liikmeks astumise päevaks loetakse juhatuse sellekohase otsuse tegemise päev.

Muudatusettepanek:

3.4. Liikmeks astumise päevaks loetakse juhatuse või nõukogu sellekohase otsuse tegemise päev.

*Põhjendus: kui juhatus keeldub taotlejat liikmeks vastu võtmast, võib taotleja põhikirja punkti 3.3. kohaselt nõuda, et tema liikmeks vastuvõtmise otsustaks nõukogu.*

**Muudatusettepanek nr 5**

4.1. EOÜ liikmel on õigus:

4.1.2. valida ja alates 18-st eluaastast olla valitud põhikirjaga ettenähtud EOÜ juhtorganitesse;

Muudatusettepanek:

4.1.2. alates 16-st eluaastast valida juhtorganite liikmeid ja alates 18-st eluaastast olla valitud põhikirjaga ettenähtud EOÜ juhtorganitesse;

*Juhtorganite valimise puhul võiks valimisiga olla sarnane kohaliku omavalitsuse valimiste korraldusega. 16-aastane liige on piisavalt küps juhtorganeid puudutavaid valikuid langetama.*

**Muudatusettepanek nr 6**

4.1. EOÜ liikmel on õigus:

4.1.5. saada liikmemaksu tasumisel ühingu häälekandjat ja muid tasuta trükiseid.

Muudatusettepanek:

4.1.5. saada liikmemaksu tasumisel ühingu häälekandjat ja muid tasuta väljaandeid.

*Põhjendus: väljaanded on laiem mõiste, hõlmates ka interneti kaudu edastatavat materjali.*

**Muudatusettepanek nr 7**

4.1. EOÜ liikmel on õigus:

Lisada liikmete õiguste ja kohustuste loetellu punkt

4.1.7. liikmel on õigus kasutada liikmetele kehtivaid soodustusi.

**Muudatusettepanek nr 8**

5.13. Nõukogu koosoleku kutsub kokku juhatus vastavalt vajadusele, kuid mitte vähem kui kolm korda aastas. Juhatus on kohustatud nõukogu koosoleku kokku kutsuma ühe kuu jooksul vastava avalduse saamisest, kui seda nõuab kirjalikult ja põhjust ära näidates üle poole nõukogu liikmetest.

Lisada põhikirja punkti 5.13. täienduseks säte:

5.14. Kui juhatus ei kutsu nõukogu koosolekut nimetatud asjaoludel kokku, võivad taotlejad nõukogu ise kokku kutsuda samas korras juhatusega. Koosoleku kokku kutsumise, materjalide ettevalmistamise ja laialisaatmise korraldab sel juhul nõukogu esimees.

*Põhjendu****s****: põhikirja punkti 5.13 kohaselt kutsub nõukogu koosoleku kokku juhatus, kuid juhul, kui mingil põhjusel see ei ole võimalik, peaks olema ka regulatsioon erandliku olukorra lahendamiseks, mille puhul nõukogu kutsub end kokku ise.*

*Sätte lisamisel muutuvad vastavalt järgnevate põhikirja punktide numbrid.*

**Muudatusettepanek nr 9**

Lisada nõukogu pädevusse lisaks olemasolevale punkt

5.18.8. Muude strateegilise tähtsusega küsimuste arutamine ja otsustamine.

*Põhjendus:*

*nõukogu pädevuses on põhikirja punkti 5.18 kohaselt:*

*5.18.1. juhatuse liikmete määramine ja tagasikutsumine;*

*5.18.2. juhatuse liikmega tehingu tegemise või tema vastu nõude esitamise otsustamine ja selles tehingus või nõudes EOÜ esindaja määramine;*

*5.18.3. juhatuse liikmete tasu määramine;*

*5.18.4. audiitori ja tema volituste tähtaja määramine;*

*5.18.5. kinnisasjade ja registrisse kantud vallasasjade võõrandamine ja koormamine;*

*5.18.6. juhatuse poolt esitatud eeloleva tööaasta tegevusplaani ja eelarve kinnitamine;*

*5.18.7. majandusaasta tegevus- ja raamatupidamisaruande kinnitamine.*

*Praegune regulatsioon ei anna võimalust muude oluliste küsimuste arutamiseks, mida praktikas ette tuleb. Näiteks ühingu pikaajalise arengu planeerimine, kohtuvaidluste algatamine jne. Seetõttu on vajalik säte, mis selliste oluliste küsimuste arutamist ja otsustamist ka juriidiliselt lubab.*

**Muudatusettepanek nr 10**

5.19. EOÜ-d juhib ja esindab ühe- kuni kolmeliikmeline juhatus. Juhatuse liikmed määrab nõukogu kaheks aastaks.

Muudatusettepanek:

5.19. EOÜ-d juhib ja esindab ühe- kuni kolmeliikmeline juhatus. Juhatuse liikmed määrab nõukogu kolmeks aastaks.

*Põhjendus: mittetulundusühingute seaduse § 28 lg 11 kohaselt valitakse juhatuse liige tähtajaliselt kuni kolmeks aastaks, kui põhikirjas ei ole ette nähtud muud tähtaega. Põhikirjaga ei või ette näha, et juhatuse liikme ametiaeg on pikem kui viis aastat. EOÜ praeguses põhikirjas on juhatuse liikme ametiaja pikkuseks kaks aastat, kuid praktikas on juhatuse volitusi korduvalt järgmiseks ametiajaks pikendatud, mistõttu on mõistlik volituste kestvuseks määrata pisut pikem periood.*

**Muudatusettepanek nr 11**

5.25. Juhatus sõlmib vajadusel EOÜ töötajatega töölepingud, kirjutab alla volikirjadele, käsutab ühingu vara ja vahendeid vastavalt kehtivale seadusandlusele ja käesolevas põhikirjas sätestatule.

Muudatusettepanek:

5.25.Juhatus sõlmib EOÜ eesmärkide täitmiseks lepinguid, kirjutab alla volikirjadele, käsutab ühingu vara ja vahendeid vastavalt kehtivatele õigusaktidele ja käesolevale põhikirjale.

*Põhjendus: juhatus sõlmib lisaks töölepingutele ka muid lepinguid (nt sihtfinantseerimislepingud, käsunduslepingud, töövõtulepingud jm), mistõttu on “tööleping” liiga kitsas sõnastus. Terminit “seadusandlus” kasutatakse kõnekeeles sünonüümina seadustele, kuid see tähendab tegelikult seaduste loomise protsessi ehk Riigikogu poolset õigusloomet. Seepärast tuleb mõistet “seadusandlus” korrigeerida kogu põhikirjas ja asendada mõistega “õigusaktid”, kuna ainult nendest on võimalik ühingul oma tegevuses lähtuda.*